Tromb

Tromb ehk tornaado on mõne meetrise kuni mitme kilomeetrise läbimõõduga väga intensiivne õhupööris, mis kujuneb välja rünksajupilve ja maapinna vahel. Selle keskmes on õhurõhk tunduvalt väiksem normaalrõhust. Kui õhupööris ei ulatu maapinnani, vaid lõppeb kõrgemal, on korrektne nimetada seda lehterpilveks.

Trombe esineb kõige sagedamini USAs, kuid ka Eestis on sooja ja niiske ilma korral keeriseid nähtud. Üks seni aegade hullemaid trombe Eestis oli 2000. aastal Rakveres, kus inimene sai palgiga rinda ning hukkus. Viimane tõsisem, laialdasi kahjustusi toonud tromb leidis aset aga 2022. aasta juulikuus Tartumaal.

Teadlased kasutavad tavaliselt terminit "tornaado". Vastupidi laialt levinud arvamusele ei ole tromb tornaadost väiksem: eksitus tuleneb ilmselt sellest, et USAs kasutatakse sõna "tornado", Euroopas aga tavaliselt sõna "tromb" (tuleneb itaalia keele sõnast tromba; paralleeliks saksa keeles die Trombe). Kuna Euroopa trombid on reeglina oma Ameerika "ametivendadest" väiksemad, siis on tekkinud arusaamine trombist kui väikesest tornaadost või tornaadost kui suurest trombist. Tegelikult on need sõnad sünonüümid. Eesti keeles on trombi nimetatud mitmeti, levinumad nimetused on näiteks keeristorm, tuulispask ja vesipüks (vee kohal tekkinud ja liikuv pööris).

Tornaadode tugevust määratakse Fujita-Pearsoni skaalal. Ameerika Ühendriikides võeti 1. veebruarist 2007 kasutusele täiustatud Fujita skaala (EF-0 kuni EF-5), mis võimaldab tornaado tugevust täpsemini määrata kui vana skaala. Kõige nõrgem on F0, kõige tugevam F5. Viimane võib isegi asfaldi tee pealt minema viia.

Tornaado korral on kõige ohutum varjuda keldrisse.

USA hoiatussüsteem 

 Tornado Watch (tornaadovalve) – tähendab, et on soodsad tingimused tornaadode tekkeks.
 Tornado Warning (tornaadohoiatus) – tähendab, et võimalikku tornaadot on radaril märgatud või on keerist kohapeal nähtud ning hoiatuse piirkonnas olevatel inimestel palutakse kohe varjuda.

USAs väljastab tornaadohoiatusi USA rahvuslik ilmateenistus. Tornaadovalveid väljastab USA tormiennustuskeskus.

Trombe Eestis 
 10. septembril 1979 Järlepas – tromb tõstis laohoonelt katuse ja kandis selle umbes 140 meetri kaugusele, inimohvreid ei olnud
 augustis 1998 
 15. juulil 2000 
 16. juulil 2001 – peaaegu terve nädala vältel anti kuuma ja külma õhumassi tõttu trombihoiatusi; iga päev oli äike
 5. juulil 2002
 26. mail 2003
 15. juunil 2004 – keerist oli palja silmaga näha
 3. juulil 2004
 24. mail 2005
 26. mail 2006
 6. septembril 2015
 7. septembril 2015
 26. mail 2022 - Rakvere lähistel Mädapea külas liikunud tromb lõhkus muu hulgas MTÜ Rallirada puhkemajakese. Tugev tuul paiskas majakese sisustuse mitmesaja meetri kaugusele laiali ja paigutas ka osa rajal olnud tünne enda äranägemise järgi ümber. 
 12. juulil 2022 - Tartumaa ja Põlvamaa piiri lähedal veidi peale kella 16.00 õhtul tekkinud EF-1 tugevusega tromb liikus ebatavalise trajektooriga idast läände, murdes teekonnal hulgaliselt puid, lõhkudes kõrval- ja abihooneid ning rebides ka puid ühes juurtega maast välja. Kõige rohkem said trombi tõttu kahjustada Tartumaal Kambja vallas asuvad Raanitsa ja Paali külad, kus muu hulgas muutusid elukõlbmatuks kaks elumaja, millelt keeristorm katused lahti rebis. Samuti lendasid osa tornaado meelevalda jäänud hoonetel eest aknad, tubades võis täheldada marutuulte poolt uste hingedelt maha tõstmist. Tromb püsis maapinnal ligikaudu pool tundi ja oli väljanägemiselt tumehall, pilvemassiiviga kokku sulandunult hägusalt eristatavate piiridega ("madal" tornaado, kus laius ≥ nähtav kõrgus).

Viited

Välislingid

 USA rahvuslik ilmateenistus
 USA tormiennustuskeskus
 USA tormiennustuskeskuse EF-skaala lehekülg

Meteoroloogia
Loodusõnnetused